DA Den Europæiske Unions Tidende CE 84/769

(2004/C 84 E/0865)

SKRIFTLIG FORESPØRGSEL E-0309/04

af Miet Smet (PPE-DE) til Kommissionen

(6. februar 2004)

Om: Udvidelse af TAEIX's aktivitetsområde til det vestlige Balkan

Informationskontoret for teknisk bistand, TAEIX, blev oprettet med den opgave at yde målrettet teknisk bistand til kandidatstaterne i forbindelse med Fællesskabets retsregler. I Kommissionens meddelelse af 21. maj 2003 (1) foreslås det fremover at udbrede TAEIX's opgaver til også at omfatte det vestlige Balkan.

Er der nu truffet yderligere afgørelser om at udbrede TAEIX's aktiviteter eller tilsvarende aktiviteter til også at omfatte landene på det vestlige Balkan?

Hvilke gennemføringsbestemmelser er der fastlagt?

Hvilke bevillinger er der afsat til ydelser til Balkanlandene?

Hvordan anvendes disse i praksis?

I hvilken udstrækning inddrages de nye medlemsstater i denne forbindelse (udveksling af erfaringer, ekspertise og lignende)?

Svar afgivet på Kommissionens vegne Af Chris Patten

(17. marts 2004)

I Thessaloniki-agendaen, som bl.a. blev godkendt af medlemsstaternes stats- og regeringschefer og stats- og regeringscheferne fra Vestbalkan på det topmøde mellem EU og Vestbalkan, der blev afholdt i Thessaloniki den 21. juni 2003, hedder det:

»SAP-landene bliver berettiget til teknisk bistand fra TAIEX, herunder til kontrol af, om SAP-landenes nationale lovgivning er i overensstemmelse med Fællesskabets regelværk. Den tekniske bistand ydes i form af aktiviteter, som afstemmes efter landenes specielle behov og graden af tilnærmelse til EU.«

Med henblik på opfølgning af dette punkt på Thessaloniki-agendaen er der fra CARDS regionale budget blevet afsat et budget til det eksisterende TAIEX-kontor (2002: 3,9 mio. EUR, 2003: 1,25 mio. EUR), som skal anvendes til at etablere TAIEX-tjenester specielt med henblik på de offentlige forvaltninger i landene på Vestbalkan.

Den 8. december 2003 blev der afholdt et indledende møde i Bruxelles med deltagelse af repræsentanter fra de offentlige forvaltninger i landene på Vestbalkan. På dette møde, som var ensbetydende med TAIEX's officielle åbning for landene på Vestbalkan, informerede Kommissionen om TAIEX's arbejdsgang, aktiviteter og tjenester.

Kommissionen har, når det gælder TAIEX-tjenesterne på Vestbalkan, valgt en progressiv arbejdsmetode. Som i forbindelse med udvidelseslandene er grundideen bag TAIEX-tjenesterne, at de ydes efter anmodning, men i modsætning hertil vil Kommissionen arbejde tæt sammen med landene på Vestbalkan for at finde frem til deres prioriteter i forbindelse med TAIEX-tjenesterne. Kommissionen vil inden længe fremlægge prioriteterne for indeværende år for de enkelte landes regeringer. Prioriteterne vil blive diskuteret med de enkelte lande og regelmæssigt blive revideret.

TAIEX forventes at være fuldt operationel i forhold til landene på Vestbalkan i løbet af marts 2004. Kommissionens delegation for regionen — og Det Europæiske Genopbygningsagentur og De Forenede Nationers midlertidige mission i Kosovo (UNMIK) — vil i høj grad blive inddraget i TAIEX's arbejde i regionen, og der vil også blive trukket på de nye medlemsstaters erfaring og ekspertise på dette område.

(1) KOM(2003)285.